ธนชาตจับมือนครหลวงออกตั๋วแลกเงินดอกเบี้ยสูง
"ธนชาต" จับมือ "นครหลวง" ออกผลิตภัณฑ์ตั๋วแลกเงินดอกเบี้ยสูง 4.25 %
2 ก.พ. 2554

"ธนชาต" จับมือ "นครหลวง" ออกผลิตภัณฑ์ตั๋วแลกเงินดอกเบี้ยสูง 4.25 %
นายประพันธ์  อนุพงษ์องอาจ  ผู้ช่วยกรรมการผู้จัดการ  ธนาคารธนชาต กล่าวว่า ธนาคารได้ร่วมกับธนาคารนครหลวงไทยออกผลิตภัณฑ์ “ตั๋วแลกเงิน ซุปเปอร์ โกว อัพ 12 เดือน” คิดอัตราดอกเบี้ยเพิ่มขึ้นตามระยเวลาลงทุน โดยให้ดอกเบี้ยสูงสุด 4.25 % ต่อปี ซึ่งเป็นอัตราดอกเบี้ยเฉลี่ยที่สูงสุดในตลาดเมื่อเทียบกับเงินฝากประจำทั่วไปในระยะเวลาเดียวกัน
โดยคิดอัตราดอกเบี้ยเดือนที่ 1-3  ที่ 1.85% ต่อปี   เดือนที่ 4-6 ที่  2.25% ต่อปี เดือนที่7-9 ที่  2.50% ต่อปี  และเดือนที่ 10-12 ที่ 4.25% ต่อปีหรือคิดเป็นอัตราเฉลี่ยเท่ากับ 2.71% ต่อปี สำหรับเงินลงทุนขั้นต่ำ 100,000 บาท โดยให้ดอกเบี้ยในเดือนที่ 3, 6, 9 และ12  ด้วยการโอนเงินเข้าบัญชีออมทรัพย์หรือกระแสรายวันให้โดยอัตโนมัติ และเมื่อครบกำหนดจะโอนเงินต้นพร้อมดอกเบี้ยงวดสุดท้ายเข้าบัญชีออมทรัพย์หรือกระแสรายวันให้โดยอัตโนมัติเช่นเดียวกัน 
สำหรับกรณีที่มีการไถ่ถอนก่อน 3 เดือน ลูกค้าจะไม่ได้รับดอกเบี้ย  ส่วนกรณีลงทุนตั้งแต่ 3 เดือนขึ้นไป แต่ไม่ครบกำหนด  ธนาคารจะคิดดอกเบี้ยให้ทุกวันจนถึงวันที่ไถ่ถอนจริง ทั้งนี้ ผู้สนใจสามารถสอบถามรายละเอียดเพิ่มเติมได้ที่ Contact Center 1770 ทั้งธนาคารธนชาต และธนาคารนครหลวงไทย